3 Mma re tlotleng ka Asa mme re bone gore Lefoko la Modimo le ka re thusa jang mo botshelong. Asa o ne a ikaega ka Jehofa fa masole a le 1 000 000 a Ethiopia a ne a tlhasela Juda. Le fa go ntse jalo, ga a ka a ikaega ka Jehofa fa kgosi ya Iseraele e bong Baasha a ne a nonotsha motse wa Rama o o neng o le gaufi le motse wa Juda. (2 Ditir. 16:1-3) O ne a ikaega ka tlhaloganyo ya gagwe mme a naya Kgosi Bene-hadade selefera le gouta gore a tlhasele Baasha. A leano la ga Asa le ne la atlega? Baebele ya re: “Fa Baasha a utlwa ka gone, ka yone nako eo a tlogela go aga Rama mme a emisa tiro ya gagwe.” (2 Ditir. 16:5) Ka jalo, go ka bonala e kete leano la ga Asa le ne le atlegile.